คุมกรมภาษี-แบงก์รัฐ ‘อภิศักดิ์’ เร่งปั๊มเศรษฐกิจ
โดย...เกียรติศักดิ์ ผิวเกลี้ยง
9 ก.ย. 2558

โดย...เกียรติศักดิ์ ผิวเกลี้ยง
อภิศักดิ์ ตันติวรวงศ์ ได้รับโปรดเกล้าฯ ให้ดำรงตำแหน่ง รมว.คลังคนใหม่ เมื่อวันที่ 16 ส.ค. 2558 และใช้เวลาเพียง 20 วันในการศึกษาและแบ่งงานรับผิดชอบภายในกระทรวงการคลัง ที่มี วิสุทธิ์ ศรีสุพรรณ เป็น รมช.คลัง อยู่ด้วย
การแบ่งงานครั้งนี้ รมว.คลังคนใหม่ยังคงการคุมงานกรมกองสำคัญๆ ไว้เหมือนเดิม เหมือนครั้งที่ สมหมาย ภาษี อดีต  รมว.คลัง แบ่งงานกันทำกับวิสุทธิ์ ส่วนหนึ่งเพื่อไม่ให้เกิดรอยร้าวการทำงานกับ รมช.คลัง ที่ยังเป็นคนเก่า
อย่างไรก็ตาม หน่วยงานที่อภิศักดิ์ดูแลยังถือเป็นกรมกองสำคัญทางด้านเศรษฐกิจทั้งสิ้นไม่ว่าจะเป็นสำนักงานเศรษฐกิจการคลัง (สศค.) ที่ถือเป็นหน่วยงานมันสมองให้กับกระทรวงการคลัง สำนักงานบริหารหนี้สาธารณะ (สบน.) ที่ดูแลเรื่องหนี้สาธารณะของประเทศ สำนักงานคณะกรรมการนโยบายรัฐวิสาหกิจ (สคร.) รวมถึงกรมสรรพากร กรมจัดเก็บภาษีหลักของประเทศ
นอกจากนี้ อภิศักดิ์ยังยื่นมือเข้าไปกำกับดูแลธนาคารเฉพาะกิจของรัฐที่สำคัญๆ เองไว้ทั้งหมด ทั้งธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน และธนาคารอาคารสงเคราะห์ (ธอส.)
การที่ รมว.คลังคุมหน่วยงานสำคัญทางเศรษฐกิจไว้ทั้งหมด เพื่อประโยชน์ที่จะใช้หน่วยงานเหล่านี้ในการขับเคลื่อนเศรษฐกิจที่ต้องกระชับการดำเนินโยบายให้รวดเร็วมากขึ้นกว่าที่ผ่านมา ต้องดำเนินการให้เกิดผลทางปฏิบัติได้จริงและสัมฤทธิผลให้มากที่สุด
ดังนั้น การเข้าคุม สศค.ที่เป็นมันสมองในการคิดนโยบายและมาตรการทางเศรษฐกิจ จะทำให้มีความรวดเร็ว เพราะต้องรายงานตรงถึง รมว.คลัง รวมถึงการกระตุ้นเศรษฐกิจหลายส่วนต้องใช้เงินกู้ การคุม สบน.ก็ทำให้งานเดินได้รวดเร็ว รวมถึงการคุมรัฐวิสาหกิจ ที่มีงบลงทุนปีละ 3-4 แสนล้านบาท การนั่งกำกับเองจะทำให้สามารถเร่งให้การลงทุนเดินหน้าได้ไว เป็นประโยชน์กับเศรษฐกิจได้ไม่น้อย
เช่นเดียวกับการคุมแบงก์รัฐสำคัญไว้ทั้งหมด เพราะจำเป็นจะต้องใช้เป็นแขนขาในการดำเนินนโยบายมาตรการกระตุ้นเศรษฐกิจอย่างหนัก จะเห็นได้ว่า ทีมเศรษฐกิจชุดนี้เข้ามาทำงานไม่ถึงเดือน ก็มีคำสั่งให้แบงก์รัฐทั้ง ธ.ก.ส.และธนาคารออมสิน อัดเงินเข้าสู่ระบบเศรษฐกิจไปแล้ว 1.6 แสนล้านบาท แบ่งเป็นการปล่อยกู้กองทุนหมู่บ้านธนาคารละ 3 หมื่นล้านบาท รวม 6 หมื่นล้านบาท
ล่าสุด ยังให้ธนาคารออมสินปล่อยเงินกู้ดอกเบี้ยต่ำ หรือซอฟต์โลน อีก 1 แสนล้านบาท เป็นเงินกู้ที่ปล่อยให้ธนาคารพาณิชย์ นำไปปล่อยกู้ต่อให้แก่ผู้ประกอบการเอสเอ็มอีลงทุนเพิ่มในอัตราดอกเบี้ยต่ำไม่เกิน 4%
การที่อภิศักดิ์ในฐานะที่นั่งเป็นประธาน ธ.ก.ส.โดยตำแหน่งอยู่แล้ว และเข้าคุมธนาคารออมสิน ทำให้การเข็นมาตรการเป็นไปอย่างรวดเร็ว และทันทีที่คณะรัฐมนตรี (ครม.) เห็นชอบมาตรการดังกล่าว อภิศักดิ์ได้ทำการเรียกประชุมกรรมการ ธ.ก.ส. รวมถึงสั่งการให้กรรมการออมสินเรียกประชุมนัดพิเศษ เพื่อให้กรรมการเห็นชอบการใช้เงิน เพื่อจะได้เร่งอัดฉีดเงินเข้าสู่ระบบเศรษฐกิจได้ทันที
นอกจากนี้ อภิศักดิ์ยังนั่งคุมกรมสรรพากรด้วยตัวเอง เพราะแผนการกระตุ้นเศรษฐกิจจะต้องใช้มาตรการภาษีเป็นอย่างมาก ที่ออกมาแล้ว คือ การลดอัตราภาษีให้ผู้ประกอบการเอสเอ็มอีในส่วนกำไรที่เกิน 3 แสนบาท ที่เดิมต้องเสียเงินได้นิติบุคคล 15-20% ก็ให้เหลือ 10% เป็นเวลา 2 ปี ขณะเดียวกันยังให้ผู้ประกอบการเอสเอ็มอีกลุ่มเกิดใหม่ หรือสตาร์ทอัพ ได้รับการยกเว้นภาษีเงินได้นิติบุคคลนาน 5 ปี
มีการคาดกันว่าหลังจากนี้จะมีมาตรการภาษีเพื่อกระตุ้นเศรษฐกิจตามมาอีกหลายชุด ทั้งมาตรการภาษีเพื่อกระตุ้นให้เอกชนลงทุน โดยให้ใช้ค่าใช้จ่ายการซื้อเครื่องจักรเพื่อลงทุนใหม่สามารถนำมาหักภาษีได้ 2 เท่า การพิจารณาลดภาษีธุรกิจเฉพาะที่เก็บจากการทำธุรกรรมโอนอสังหาริมทรัพย์ ที่ปัจจุบันเก็บอยู่ 3.3% จะให้เหลือ 0.1% ซึ่งเป็นมาตรการที่ทีมเศรษฐกิจรัฐบาลจะดำเนินการทุกครั้งที่เข้ามานั่งคุมการบริหารเศรษฐกิจของประเทศ
การคุมกรมสรรพากรยังต้องคุมเรื่องการจัดเก็บรายได้ที่มีปัญหาต่ำกว่าเป้า เพราะการออกมาตรการทางการคลังกระตุ้นเศรษฐกิจจำนวนมาก ย่อมกระทบกับการเก็บรายได้ของประเทศอย่างหลีกเลี่ยงไม่ได้ ดังนั้นการคุมกรมสรรพากรก็จะได้ทำเองแก้เอง ถือเป็นการรับผิดรับชอบไปพร้อมๆ กันด้วย
อย่างไรก็ตาม การคุมกรมกองต่างๆ ทางเศรษฐกิจของ รมว.คลัง ครั้งนี้ มีเป้าหมายสำคัญคือ การเดินหน้ากระตุ้นเศรษฐกิจแบบเบ็ดเสร็จ คุมเอง ชงเอง อนุมัติเอง เพื่อให้ทำได้อย่างรวดเร็ว ไร้รอยต่อ ไม่สะดุด เพราะไม่หากทำเช่นนั้น การกระตุ้นเศรษฐกิจมีโอกาสไม่ได้ผลอย่างที่คาดหวังไว้ค่อนข้างสูง